L. Miklós, minister životného prostredia SR: (2003-02-27):
Čo sa týka vystúpenia, začal by som s tým, čo hovoril pán poslanec Číž, my sme si to vo výbore viac-menej veľmi podrobne prebrali, tie jeho pripomienky a problémy. S mnohými sme mohli súhlasiť. Len v závere aj on povedal a nakoniec sme sa zhodli v tom, že táto novela zákona nemôže riešiť tie problémy, ktoré on nadniesol. Jedna vec sa však tu rieši, a to odznelo aj v druhom vystúpení, že kto a koľko pracovníkov a v akom pomere sa presúvajú na obce. No, to je veľmi podstatná otázka, ale chcem povedať, že rozdelenie 440 pracovníkov štátnej stavebnej správy na viac ako 2 900 obcí je len teoretické. Ono sa nedá rozkrájať proste tých 440 pracovníkov v nejakom pomere na tieto obce. Takže ten podiel, či sa ten podiel robil podľa počtu obyvateľov alebo podľa iného kritéria, viac-menej má len teoretický význam, lebo v každom prípade sa budú vyžadovať jednoducho spoločné úradovne a združenie týchto pracovných síl. Keď by sme zobrali len taký príklad z okresu, ktorý má 50 tisíc obyvateľov, tak na tisícovú, a povedzme v tom okrese vykonávalo štátnu stavebnú správu len 5 pracovníkov, tak na obec s tisíc obyvateľmi pripadá jedna desatina pracovníka. Čiže to je len teoretické delenie, to nie je možné tak robiť. Druhá otázka je, že kto sa presúva, či tí pracovníci, ktorí v tomto momente pracujú na stavebných správach, alebo nie. Samozrejme, my ministerstvo životného prostredia ako metodicky zodpovedné, nie pracovnoprávne, ani nijako inak, pretože okresné úrady nepatria ministerstvu životného prostredia, takže metodicky sme chceli, samozrejme, aby vykonávali túto štátnu stavebnú správu odborne zdatní a spôsobilí ľudia. No, žiaľbohu, niektoré pracovnoprávne pomery nám nedovoľujú, aby sme do toho zasahovali, a jednoducho musím povedať, že je to aj rôzne na obciach. Niektoré obce tých stavebných úradníkov, ktorí boli, chcú a niektorých už ani vidieť nechcú. Takže v každom prípade ministerstvo životného prostredia do toho nemohlo zasiahnuť inak, len že sme predpísali určitú odbornú spôsobilosť. Čiže to je k tomu. Čo sa týka novely stavebného zákona. Áno, ministerstvo životného prostredia ešte do toho momentu, kým v plnej kompetencii ministerstva bol celý stavebný zákon, tak sme plánovali, že v tomto roku sa urobia nové zákony, a to buď 2, alebo 3, a to zákon o územnom plánovaní, zákon o stavebnom poriadku s vyvlastňovaním alebo dokonca osobitný zákon o vyvlastňovaní. Teraz sa situácia po dnešnom vašom hlasovaní trošku zmení, ale v každom prípade som za to, že sa budú musieť pripraviť nové zákony. Čo sa týka konkrétnych pripomienok, súhlasíme so všetkým, nemáme žiadne problémy ani s jedným. Jednu malú poznámku by som však mal k pozmeňujúcemu návrhu, čo predniesol pán poslanec Harna, ktorý hovoril o tom, aby podávali hlásenia obce. Ono povinnosť hlásenia spadá pod zákon o štatistike, kde každá obec je spravodajskou jednotkou a ona má predpísané spravodajské činnosti, v rámci toho aj to, čo požaduje pán poslanec Harna vo svojom návrhu. Dokonca ministerstvo životného prostredia vo svojej metodike výkonu verejnej správy na úseku územného rozhodovania a stavebného poriadku toto upresňuje obciam, túto povinnosť. Jediná zmena je, pán poslanec, že ty požaduješ, aby to robili mesačne, a v tom metodickom pokyne je štvrťročne. Takže keď budeš trvať na tom, tak my nemáme s tým žiadne problémy, ale v tomto momente zákon o štatistike toto predpisuje obciam, čiže tu by bolo jednak buď zdupľovanie, alebo keď sa špecifikuje, že to bude nie štvrťročne, ale mesačne, tak azda to má význam. Ale na druhej strane tých stavebných prípadov v obci, najmä v tých menších obciach, skutočne nie je tak veľa, že by azda bolo treba každý mesiac dávať hlásenie. Ale my s tým problémy žiadne nemáme. To je jednoducho otázka, akým spôsobom to prijmú obce alebo neprijmú obce. Ale ešte raz zdôrazňujem, že v zákone o štatistike táto povinnosť obciam daná je. Takže toľkoto. Rád by som sa poďakoval všetkým tým, ktorí podporujete tento zákon. Znovu by som chcel podčiarknuť, táto novela nič iné nerieši, len to, aby to mohlo začať fungovať, pretože pôvodne predpokladaných 240 pracovníkov na obce jednoducho nemohlo stačiť, ani tých 440 nie je veľa, ale predsa je to niečo. Ďakujem pekne.